

10.9. 2024

**Afsender:**

Rønde Børnehus, Vigen og Moesbakken

MED udvalget og forældrebestyrelsen

**Høringssvar vedr. budget 2025**

Vi skriver et høringssvar til de kommende budgetforhandlinger 2025, fra MED–udvalget og forældrebestyrelsen i Rønde Børnehus, da de nævnte spareområder bekymrer os. Det vil gå ud over både børn, forældre og personale.

*»Normeringer overruler alt. Al forskning viser, at flere uddannede pædagoger kan øge kvaliteten og trivslen i daginstitutioner. Selv den mest kompetente og indlevende pædagog har ikke mulighed for at udfolde sine kvaliteter, når der er for mange børn. Det går ud over børnene, når der er for få pædagoger,«* (Citat afDion Sommer, fra en artikel på BUPL´s hjemmeside 2018)

**Reference til omstillingsblok FBL: Reduktion af specialpædagogisk team og reduktion af PPR:**

Specialpædagogisk team og PPR er en nødvendighed i den pædagogiske hverdag i Rønde Børnehus. I Rønde Børnehus modtager vi flere og flere børn med særlige behov. I den pædagogiske hverdag har vi behov for faglig sparring med andre fagprofessionelle herunder PPR, så vi kan sætte rigtigt ind og hjælpe børnene bedst muligt. I målet om at få inkluderet alle bedst muligt, er det en nødvendighed med ekstra hænder i form af fagprofessionelt personale fra specialpædagogisk team. Vi har svært ved at skabe en udviklende hverdag for disse børn med de alm. normeringer vi har til rådighed. Flere af børnene kan ikke fungere i de rammer og har brug for den ekstra støtte for at kunne udvikle sig.

**Reference til omstillingsblok FBL: Reduktion i andelen af uddannet personale**

Kvalificeret personale er fundamentet for en tryg og udviklende hverdag. Ved at skære i det uddannede personale i Rønde Børnehus risikerer vi at vinke farvel til tidlig opsporing/ tidlig indsats. Børn vil blive "tabt på gulvet" og regningen vil blive større på den lange bane. Uddannet personale er fundamentet for at skabe en god og tryg hverdag for børnene. I hverdagen har uddannet personale behov for at sparre med uddannede kolleger for at kunne sikre den bedste hverdag for børnene.

**Reference til omstillingsblok FBL: Lavere tilskud til pædagogstuderende**

Vi mener ikke det er holdbart at skære i tilskuddet igen. Det er en vigtig ressource at have studerende i huset, de kan stille skarpt på den pædagogiske praksis og undre sig. Det vil blive dyrt for Rønde Børnehus at have studerende i husene i fremtiden og påvirke vores samlet budget. Det presser vores generelle økonomi, og vi kan få svært ved at få det til at hænge sammen.